Свободна практика

Управление на доброволчески екипи в НПО сектора – събитие във Варна
2022-02-15 17:30 - 19:00 (Europe/Helsinki) | The Social Teahouse, ул. Преслав 53, Варна
Работиш в НПО сектора или реализираш идея с кауза, която има потенциала да превърне различни хора в твои съмишленици. За доброволците говоря. Техните задружни усилия имат силата да променят обществените нагласи и ти го знаеш. Но как да достигнеш до онези от тях, които ще припознаят твоята идея като своя? И как да ги насърчиш да бъдат част от екипа ти? Отговори на тези въпроси получаваш по време на събитието. Научаваш още и:

защо един доброволец може да се откаже;
защо би продължил да влага време и енергия в твоята инициатива;
как да му предложиш адекватно обучение и обгрижване?

Ако ти самият имаш допълнително въпроси или искаш да споделиш тревогите си, имаш възможността да го направиш по време на дискусията.
За кого е подходящо събитието

За представители на НПО и социални предприятия.

Обучението е с такса, с предварителна регистрация на телефон 088 346 6114. Побързай, защото местата са ограничени.

Присъствието ти трябва да е съобразено с актуалните Covid изисквания.

Онлайн обучение по дигитален маркетинг
2022-02-13 18:30 - 2022-02-21 20:30
Дигиталният маркетинг е основата, без която онлайн бизнесът трудно би просъществувал. Добрата контент стратегия, ефективното управление на социалните мрежи, e-mail маркетингът – все необходими елементи за успеха на бизнеса. Независимо дали ти самият развиваш електронна търговия, или си решил да се захванеш професионално с маркетинг, безплатното обучение на Враца Софтуер Общество със сигурност ще ти е полезно.
Какво можеш да очакваш от курса?

Практически ориентиран е, а в края на всяко ниво полагаш изпит.
Подходящ е за теб дори да си напълно начинаещ. Подготви се обаче за интензивно обучение.
Ако си сред най-добрите курсисти, можеш да започнеш платен стаж в дигитална агенция, партньор в организирането му.

За кого е подходящо събитието

За хора с интереси в областта на дигиталния маркетинг.

Участието ти е без такса, с предварителна регистрация.

Запиши се не по-късно от 13.02.

„Стартирай бизнес в променящия се свят“ – онлайн обучение
2022-02-05 13:00 - 2022-02-12 18:00
Отскоро обмисляш интересна бизнес идея. Не само я намираш за вдъхновяваща, но и вярваш, че реализацията ѝ ще направи света по-добро място за живеене. Може би имаш решение за част от отпадъка, който генерираме ежедневно, или пък искаш да превърнеш любимо хоби в професия. С каквото и да си решил да се захванеш, познанията относно развитието и популяризирането на бизнеси със сигурност ще са ти от полза. Затова, ако отлагаш стартирането на начинанието от неувереност и неинформираност, включи се в обучението.
Курсът е разделен на два модула – „Предприемачество“ и „Маркетинг“.
В първата част научаваш:

как да се подготвиш за финансиране;
как да представиш проекта си;
защо създаването на стойност е важно;
как да позиционираш продукта си.

По време на втория модул разбираш:

каква е спецификата при маркетинга за стартъпи;
как да изградиш бранда си;
как да привличаш финансиране чрез маркетинг;
как да изградиш продажбена стратегия.

Акцент в обучението са зелените идеи и тяхното финансиране.
За кого е подходящо събитието

За млади хора с вдъхновяващи идеи за стартъпи, както и за професионалисти в различни области, които искат да поставят началото на нов бизнес проект.

Лектори

Емилиян Енев е част от екипа на Startup Factory и един от основателите на Българската стартъп асоциация (BESCO).
Ленард Аданов е основател на агенция за „Видеопроизводство и маркетингови услуги“. Започва да преподава предприемачество на съучениците си едва на 16 години, а година по-късно официално е предложен за позицията в собственото си училище.
Адвокатско дружество „Миланова и партньори“ – представител на European Law Firm за страната.
В обучението се включват още и лектори от дизайн екипа на Startup Factory.

Събитието е платено, с предварителна регистрация.

С предимство си, ако живееш в региона на Русе или в някой от малките градове в страната.
Онлайн обучението се провежда всяка събота от 05.02 до 31.03.

Уебинар „First Step – YouTube video creation”
2022-02-03 19:00 - 21:00
Създаването на YouTube канал е предизвикателство, в което си решил да се впуснеш. Може би имаш стратегия как да станеш популярен влогър или искаш да развиеш дейността на фирмата си като доставяш интересно съдържание на потребителите си. Изготвянето на едно видео обаче има своите тънкости и специфики. Добре е да си наясно с тях, преди да се захванеш с работата по канала. Като за начало не пропускай да се включиш в уебинара, за да научиш как да:

заснемаш и обработваш видеата си;
избираш теми за тях;
съобразяваш звука и осветлението с това, което искаш да постигнеш.

За кого е подходящо събитиет

За всички, които искат да развият YouTube канал.

Лектор

Николай Николов е видеограф и създател на „Create Studios“. Клиенти на агенцията са български и международни компании.

Гледай записа безплатно, с предварителна регистрация.

Уебинар „Как да създаваме визуално съдържание с Canva?“
2022-02-03 19:00 - 21:00
Опитваш се да направиш бранда си по-разпознаваем и виждаш, че трябва да поработиш върху дизайна. Идеята ти е да разчупиш визията на сайта и визията на профилите в социалните мрежи и търсиш подходяща платформа за целта. Очакваш да е лесна за боравене, но същевременно да предлага разнообразни възможности. Canva отговаря на изискванията ти, а най-хубавото е, че чрез нея можеш да правиш дизайн на почти всичко – от постове в социални мрежи до презентации. Включи се в тричасовото обучение, за да разбереш как да:

добавяш текст или елемент и да премахваш фон;
анимираш изображенията;
персонализираш шаблоните и много други неща.

За кого е подходящо събитието

За всички, които искат да създават свой дизайн.

Лектор

Петър Хаджиколев е специалист в сферата на маркетинга за социални медии в „1ForFit“. Компанията е единственият SMB партньор на Facebook за България.

Уебинарът е без такса, с предварителна регистрация.

Покана за дискусия с бизнеса „Възможно ли е ново начало?“
2022-02-01 13:30 - 15:30 | Регионална библиотека “Захарий Княжески” – Стара Загора, бул. „Руски“ 44, Стара Загора, Bulgaria
Идния вторник в Стара Загора се провежда дискусия на тема „Устойчивото лидерство“. Вероятно представлява интерес за теб, ако имаш собствен бизнес, но търсиш нови модели на функциониране. Полезно ще ти е и ако планираш да стартираш свое занимание, което да е съобразено поне отчасти с наболелите екологични или обществени въпроси. В дискусията участват представители на местния бизнес, администрацията и НПО.
По време на събитието се представя и книгата „Лидери за ново начало“, която разказва вдъхновяващите истории на световни съвременни лидери – носители на промяната към устойчиво съществуване.
За кого е подходящо

За всички, които се интересуват от темата за устойчивостта в бизнес средата.

Дискусията е без такса, но с предварителна регистрация на мейл office@kauzi.org или телефон 0876 247 334. Лице за контакт – Биляна Камбурова.

Срещата се провежда спрямо актуалните Covid изисквания.

Уебинар „Как да структурираме съдържанието на сайта за успех на глобалния пазар?“
2022-01-25 19:00 - 21:00
С усърдие и всеотдайност развиваш бизнеса си и положителните резултати вече са налице. Достигаш до повече клиенти, продажбите ти нарастват и все по-често обмисляш да разшириш дейността си и извън страната. Адаптацията на бизнеса към чуждия пазар изисква допълнителни усилия на различни нива. От голямо значение са както счетоводните въпроси, така и структурата на сайта. Как да изградиш съдържанието си така, че да достигнеш до клиентите си? Отговор на този въпрос получаваш по време на уебинара. От лектора научаваш още:

как да създадеш многоезично съдържание;
каква част от сайта ти да бъде преведена;
кога съдържанието е готово за превод и др.

За кого е подходящо събитието

За собственици, които искат да развиват бизнеса си извън страната.

Лектор

Сотир Рангелов е управител на агенция за преводи „Олтранс“. Създател е и на едноименния метод за преводи на сайтове. Същевременно с това е и преподавател по дисциплината „Информационни технологии в превода“ в Пловдивския университет.

Събитието е безплатно, с предварителна регистрация.

„Питай SEO специалист“ – безплатна, онлайн консултация със специалист
2022-01-24 - 2022-01-31
Ако имаш малък сайт или личен блог и си в началото на развитието му, е нормално да го поддържаш сам. Стремиш се да го класираш на по-предна позиция в Google, защото челните места ти носят повече трафик, а вероятно и потенциални клиенти.
Дори и да четеш блогове и да гледаш видеа на тема SEO оптимизация, най-вероятно имаш специфични въпроси, на които може да ти отговори само специалист. Възползвай се от безплатната консултация на „Свободна практика“ и задай въпросите си на Славчо Панов.
Той може да ти даде насоки за:

какво да подобриш в сайта си;
on-page и/или off-page оптимизацията;
структурата на конкретна страница;
външните условия, които влияят на сайта ти и въобще всичко, което те интересува.

Как да участваш

Публикувай въпроса си като коментар под месечния пост в рубриката „Питай SEO специалист“. Ако си един от първите 5-ма, очаквай отговор до края на месеца.

Кой води консултацията

Славчо Панов е специалист в областта на SEO оптимизацията с над 10-годишен опит. Съсобственик е и на дигитална агенция „WebsiteDesign“, създател е на Epis.com и е съсобственик на Avtora.com, Bpost.bg и др. Лектор е и на различни дигитални събития у нас.

Последвай линка и задай въпросите си на Славчо Панов.

Присъствено обучение за социални иноватори
2022-01-22 - 2022-01-23 | Social Innovators България, ул. Дякон Игнатий 19, етаж 2, София, Bulgaria
Смяташ, че си социално ангажиран човек и виждаш развитието си най-вече в неправителствения сектор. Неведнъж си се чувствал безсилен и ядосан от нередности, които в обществото се приемат за норма. Можеш да направиш дребна промяна като реагираш в конкретния момент, но ти искаш да действаш с размах. Затова ти е нужно не само желание да преобразиш средата, но и знание как да организираш наличните ресурси. Най-малкото, за да спестиш време и енергия, които иначе отиват за хаотични, неефективни действия.
Ако искаш да получиш нови познания и умения, които да използваш за своето лично и професионално развитие, включи се в обучението. Срещаш се със специалисти в областта на коучинга и неформалното учене.
За кого е подходящо

За млади хора до 29 години, студенти или скоро завършили, които имат желание да се развиват в сферата на неправителствения сектор.

Събитието е без такса, с предварителна регистрация. Провежда се на 22-23.01 и на 29-30.01 в две групи. Участниците се разделят в групите спрямо подготовката им.

Ако имаш въпроси, свържи се с Ваня Нотева на телефон 0887661960.
Присъствието ти трябва да е съобразено с актуалните Covid изисквания.

Умни професии за умно бъдеще – онлайн форум за малки и големи
2022-01-22
Ако отглеждаш дете между 1-ви и 4-ти клас и искаш да му покажеш колко вълнуващ може да бъде светът на възрастните, включете се заедно в семейния форум. Целта на събитието е да разкаже за някои от бъдещите професии на малки ученици и гимназисти. В разговора участват и специалисти от различни сфери, които споделят своя опит.
Форумът е разделен на 4 основни панела:

„Ново поколение, нови умения“ – акцентът е върху уменията и компетенциите, които ще са необходими на бъдещите професионалисти от почти всички сфери.
„Професиите на бъдещето. Какви искаме да бъдем или трябва да станем?“ – ориентиран е към гимназистите, обясняват се възможностите за професионално развитие в различни сфери.
„Smart factory, smart buildings, smart future“ – представят се иновативни технологични решения, касаещи промените в градовете.
„Животът е работа или работата е живот?“ – фокусът е върху баланса между свободното време и кариерата.

Събитието се организира от Schneider Electric, а работилниците, в които можеш да се включиш, ти дават основна представа как се кандидатства за работа в компанията и какви позиции предлага тя.
За кого е подходящо събитието

За родители и деца между 7 и 10 години, както и за гимназисти.

Лектори

Лекторите са специалисти в различни области: журналисти, инженери, основатели на компании.

Събитието е без такса, с предварителна регистрация.

Уебинар „Защо Figma е най-добрият UI/UX инструмент“
2022-01-20 19:00 - 21:00
Непрофесионален дизайнер си и тепърва се сблъскваш с понятия като UI и UX дизайн. Все още проучваш кой софтуер е достатъчно подходящ за целите ти. Информираш се за плюсовете и минусите на различните програми, затова решаваш да се включиш и в това обучение. Как работи Figma и какви са предимствата на този софтуер пред Adobe XD и Sketch? Отговори на тези въпроси получаваш от лектора. Освен мемета, той ти показва как да направиш още:

илюстрации;
прототипи на игри;
маркетинг материали и др.

За кого е подходящо събитието

За дизайнери, които имат интерес към UI и UX дизайн, но нямат практически опит в работата с подходящ софтуер.

Лектор

Даниел Дунгьов е дизайнер на потребителското изживяване. Работи както към агенция „Gtmhub“, така и като специалист на свободна практика. Има опит с UI, бранд дизайн, motion design. Работи и като специалист на свободна практика.

Събитието е безплатно, с предварителна регистрация.

Онлайн събитие „Leadership: Лидерство и управление“
2022-01-20
Ти си един от лидерите в твоя екип. Знаеш го, а и колегите ти го виждат. Често успяваш да овладееш непредвидената ситуация, да използваш наличните ресурси и да организираш процесите така, че всички страни да са доволни. Но ако все пак искаш да доразвиеш качествата си, включи се в безплатния семинар. Лектори от различни браншове споделят с теб своя опит. Темите, които обсъждат, са:

Управленски умения за начинаещи мениджъри – научаваш какви са основните управленски умения, които всеки ръководител е добре да притежава.
Изграждане на вътрешна нагласа за успех – вътрешните убеждения могат да са трамплин нагоре, но и спънка. Как да осъзнаеш кои и какви са твоите и как да ги промениш – разбираш от лектора.
Различни стилове на лидерство, които работят за бизнеса – фокусът на лекцията е върху пандемията – как тя повлия правенето на бизнес и какви типове предприемачи отличи.
Кариерна увереност – защо е важна и как да я развиеш? Отговори получаваш по време на тази сесия, а самата лекция е на английски език.
Емпатията като ефективен инструмент – разбираш как именно емпатията е от помощ в управлението на една компания.
Да се мериш с най-добрите в света – лекторът споделя с теб своя опит относно успеха и непрекъснатия стремеж към развитие в професионален план.

Дори и да не си сред изявените лидери в екипа, лекциите ще са ти полезни. Включи се. Освен че можеш да гледаш целия семинар, получаваш достъп и до стотици ресурси на тема здраве и спорт.
За кого е подходящо събитието

За хора, които искат да развият лидерските си качества и управленските си умения.

Лектори

Лекторите са основатели на компании с различни по вид дейности. Виж имената им в страницата на събитието.

Семинарът е без такса, с предварителна регистрация.

Среща на живо с Вълшебния Керван „Прекосяването на Африка. Част 2“
2022-01-12 19:30 - 21:30 | Клуб на пътешественика, ул. "Сердика" 19, София
Обикаляш света или България, срещаш се с различни хора, посещаваш интересни места и споделяш преживяванията си в блог. Дори и писането да не твоята стихия, със сигурност четеш книгите на други травъл блогъри или приключенци, не само, за да попътуваш заедно с тях, но и за да откриеш ново вдъхновение.
Е, сигурна съм, че знаеш кои са Маргарита и Цветин Шущаркови и неведнъж си се отправял с тях на автостоп из Азия. Обикалял си Хималаите, возил си се в ремаркета на камиони, спал си по пусти плажовете. „Клуба на пътешественика“ ти предлага нова възможност за среща с тях – този път на живо. Посети събитието, за да чуеш какво ще ти кажат Маги и Цветин за културата на африканците, за нощите в саваната и за детайлите около пътешествията из континента в условия на Covid.
За кого е подходящо събитието

За травъл блогъри и пътешественици.

Лектор

Маргарита и Цветин Шущаркови пътуват из Азия и Африка в продължение на години изцяло на автостоп и пеша, за да се потопят в културата на местните. Нощуват, където ги отведе провидението, а то често ги настанява в домовете на сърцати хора, готови да споделят и леглата, и вечерята си с тях. Приключенията си описват в книгата „Палецът на свободата“ и в блога „Вълшебния керван“.

Събитието е с такса, с предварителна регистрация. Провежда се спрямо актуалните Covid изисквания.

Онлайн курс: UX и уеб дизайн. HTML & CSS
2022-01-10 19:00 - 2022-02-28 21:00
В дизайна откриваш своето професионално развитие, наясно си с това. Работиш добре с няколко графични програми и надграждаш знанията и уменията си с различни курсове. UX е нещо сравнително ново за теб. Интересите ти обаче се простират и в тази сфера, защото искаш да си наистина полезен на клиентите си. В такъв случай разгледай курса. По време на обучението преминаваш през всички стъпки от процеса на потребителското преживяване. А в края му можеш да изграждаш функционални страници, ориентирани към потребителя. Провежда се в три различни модула:

Работа с HTML и CSS – структура на HTML5 документите, включване на CSS таблица и др.
UX дизайн – дефиниране на цели и потребителски групи, организация и визуализация на съдържанието и др.
Responsive web design – изграждане на лендинг страница, предизвикателства при преобразуване на визуалното съдържание в код и др.

Онлайн събитието ти дава достъп до всички видеа, освен това получаваш и обратна връзка от лектора преди всяко занятие.
За кого е подходящо

За дизайнери, копирайтъри, маркетолози.

Обучението е с такса, с предварителна регистрация.

Компютърна грамотност Word – онлайн обучение
2022-01-10 18:30 - 2022-01-24 21:00
Пишеш книга, поддържаш блог или се занимаваш с копирайтинг. Винаги имаш един отворен текстов документ, за да записваш идеите си. Но Word не е просто заместител на големите тефтери. Огромният набор от функции на софтуера ти позволява да правиш редица корекции по текста за секунди. Така спестяваш много време. Ако използваш Word само на базово ниво и не знаеш какви възможности предлага, включи се в курса. Дава ти детайлна информация относно:

изготвянето на професионално изглеждащи документи;
форматирането;
създаването и внедряването на таблици и диаграми;
техниките за бърза работа;
работата с хора.

Разгледай програмата на събитието, описани са подробно всички точки, по които ще се работи.
За кого е подходящо

За всички, които работят с Word, но не познават в детайли възможностите му.

Обучението е с такса, с предварителна регистрация.

Онлайн семинар: „Нов Закон за предоставяне на цифрово съдържание и цифрови услуги и продажба на стоки“
2022-01-10 09:30 - 13:00
В началото на 2022 година предстои да бъдат приети нови промени за защита на личните данни. Касае ли те това? Да, ако:

си търговец, предлагащ стоки с цифрови елементи;
предоставяш цифрови услуги (хостинг, социални медии и др.);
предоставяш цифрово съдържание (видеоклипове, аудиокниги и др.).

Какъв е обхватът на закона? За кого се отнася? Отговори на тези въпроси получаваш по време на уебинара.
Включи се, за да разбереш още:

как ще се променят общите условия;
какви са изисквания за съответствие при продажба на стоки и защита при покупката им;
какви са отговорностите и търговските гаранции при предлагане на стоки, съдържание и услуги.

В края на обучението можеш да зададеш въпросите си – предвидено е време за дискусия.
За кого е подходящо събитието

За търговци и хора, предлагащи цифрово съдържание и цифрови услуги.

Лектор

Адвокат Десислава Кръстева е съдружник в адвокатско дружество „Димитров, Петров и Ко.”.

Събитието е платено, с предварителна регистрация.

Цената е без включено ДДС.

„Beyond the Creative“ - уебинар
2021-12-21 19:00 - 20:00
Работиш като специалист на свободна практика и по-голямата част от времето ти отива за изпълнение на проекти. Все бързаш, защото се опитваш да не изоставаш от крайните срокове. Стремиш се да си в час и с новите тенденции, затова включваш в ангажимантите си и обучителни курсове.
Неусетно на заден план обаче остават много други умения, които ти помагат да печелиш и задържаш клиенти. Именно на тях акцентира лекторът по време на обучението. Фокусът му е насочен към способностите за:

комуникация;
управление на времето;
изграждане на адекватна самооценка.

Гледай събитието, ако мислиш, че имаш проблем в някоя от областите. Получаваш и списък с полезни ресурси – книги, видеа, приложение и др.
За кого е подходящо събитието

За фрийлансъри и хора с творчески професии.

Лектор

Стефан Велев предприемач, графичен дизайнер и арт директор в Areté Creative Agency.

Събитието е без такса, с предварителна регистрация.

Зимно българско кино с чай Масала – събитие на живо
2021-12-17 19:00 - 21:00 | Клуб на пътешественика, ул. "Сердика" 19, София
Обичаш да пътуваш, а адреналинът е твоята страст. С нетърпение чакаш да падне снегът и да дойдат няколкото почивки дни през декември, за да се отправиш на своето кратко зимно приключение в планината. Приеми предстоящото събитие като подготовка и го вмъкни в графика си. Ела, за да видиш 4 български зимни филма, да изпиеш чаша горещ хималайски чай и да чуеш какво имат да ти кажат авторите на прожекциите относно снимането в екстремни природни условия.
За кого е подходящо събитието

За пътешественици и любители на зимните приключения.

Входът е платен, с предварителна регистрация.

Събитието се провежда на живо в залата, съобразно актуалните Covid мерки.

Christmas wrap up market – коледен базар
2021-12-17 - 2021-12-22 | Oborishte 5 Gallery and Hall, Oborishte 5, София, Bulgaria
Коледа наближава и служебните ангажименти все повече отстъпват място на вълнението около празничните дни. Все още търсиш интересни и оригинални подаръци за близките си. Искаш да избягаш от баналностите, но всъщност нямаш никаква представа нито за какво точно се оглеждаш, нито къде да го намериш.
Освободи си час-два в дните преди Рождество и ела на базар – Christmas wrap up market. Тук със сигурност ще намериш интересни творения и нестандартни хрумки за подаръци. Откъде знам ли? Двигател на събитието са талантливи български дизайнери. Избраното от теб ще е подобаващо опаковано и персонално надписано на тръгване.
За кого е подходящо събитието

За всички, които търсят дизайнерски подаръци за Коледа.

Базарът е без такса.

Как да направим анимирани GIF стикери – онлайн събитие
2021-12-13 19:00 - 20:00
GIF стикерите са популярни, ти самият ги намираш за интересни и смяташ, че ще са привлекателни и за твоята аудитория. Иска ти се да ги създаваш сам, за да разчупиш профила си в социалните мрежи, а и за да видиш какъв ще е ефектът върху потребителските действия. Ако си напълно начинаещ, склонен да експериментираш, но и да се учиш от грешките си, уебинарът е точно за теб. Включи се, за да разбереш как да подготвиш GIF-че в Giphy, за да е видимо в Instagram.
За кого е подходящо събитието

За хора, които искат да създават сами GIF стикери.

Лектор

Мерал Маринова се занимава с графичен дизайн и илюстриране. Специализирала се е в създаването на анимирани изображения. Някои от тях можеш да видиш в страницата ѝ.

Събитието е безплатно, с предварителна регистрация.

Рисуване и вино в Плевен
2021-12-12 15:00 - 17:30 | Йога клуб „Лотос” Плевен, бул Русе 29, Плевен, Bulgaria
Празничните дни наближават. Време е да се отдадеш на заслужена почивка и на приятни усещания. Сега е моментът да се откъснеш от работните ангажименти и да се погрижиш за себе си. Затова, ако живееш в Плевен или региона, посети събитието „Рисуване и вино“. Очакват те позитивни емоции, споделени с познати или непознати, и възможност да нарисуваш може би първата си картина.
За кого е подходящо събитието

За хора, които искат да прекарат вечер в приятна компания.

Събитието е с такса, с предварителна регистрация.

HR Storytelling – онлайн обучение
2021-12-11 09:30 - 12:30
Работата ти предполага комуникация с клиенти, партньори, екипи или потенциални служители. В такъв случай умението за общуване е основополагащо, но не по-малко важно е да:

грабнеш и задържиш вниманието;
се сближиш с аудиторията;
ангажираш събеседниците си.

Всичко това можеш да постигнеш чрез разказването на истории. Ако измислянето на герои и сюжети не ти е силата, но е от полза в работата ти, вложи време, за да развиеш тази способност. На помощ ти идва това обучение. Провежда се в рамките на 4 часа, а от теб се очаква да участваш активно. Наученото прилагаш, когато:

изнасяш презентации;
провеждаш събития или обучения;
даваш обратна връзка.

За кого е подходящо събитието

За HR специалисти и всички, на които се налага да общуват ежедневно с хора.

Участието е платено, с предварителна регистрация. Ако имаш въпроси към организаторите, пиши на мейл office@hrvalue.bg.

Ако заплатиш таксата преди 03.12., билетът е на стойност 165 лв.

Основи на инвестициите и личните финанси – безплатен онлайн курс
2021-12-09 19:00 - 2022-12-31 20:00
Замисляш ли се за алтернативата да останеш без своята работа или клиенти? Днес имаш стабилни и/или регулярни доходи, но няма как да си напълно сигурен, че и утре ще е така. А какво е отношението ти към инвестициите? Може би вече си допуснал, че това е твоят резервен план. Благодарение на Стойне Василев до теб достига немалко полезна информация по темата. Поредният ресурс е безплатният курс, от който научаваш как да създадеш личен план, за да управляваш финансите си.
Основните теми, по които лекторът говори, са:

какво ти пречи да постигаш целите си;
как да инвестираш като професионалист (влагане на средства в акции, имоти, кредити и др.);
как работят капиталовите пазари.

Всички други акценти намери в програмата. Достатъчно детайлна е, задължително я разгледай преди да решиш дали да се включиш.
Самото обучение е уводната част към курсовете на InvestPRO, в които можеш да участваш впоследствие, ако пожелаеш.
За кого е подходящо събитието

За начинаещи, които искат да започнат да управляват финансите си разумно.
За напреднали, които се колебаят дали да се включат в програмите на InvestPRO.

Лектор

Стойне Василев е финансов консултант, създател на SmartMoney.bg – сайт за лични финанси и автор на книгата „Умни пари“. Има дългогодишен опит във финансовата сфера, заемал е ръководни позиции в български и международни компании.

Събитието е безплатно, с предварителна регистрация.

Можеш да се включиш до 31.12.22 г.

Маркетинг за НПО – онлайн обучение
2021-12-09 09:00 - 2021-12-22 13:00
Седиш с името си зад своята НПО организация или зад полезна инициатива за нуждаещите се. Даваш всичко от себе си в името на своята кауза, но за да имаш реален напредък, трябва тя да ангажира обществото. Маркетингът ти помага да достигнеш до хората и да ги направиш съпричастни, ето защо е добре да имаш основни познания в сферата. Чрез интензивното обучение на Startup Factory овладяваш основите на маркетинга за НПО. Включи се, за да разбереш как да:

изградиш успешен бранд;
спестиш ресурси в условията на Covid и нарастваща инфлация;
привлечеш финансиране;
създадеш ефективна стратегия.

Какво още научаваш от лектора? Разгледай програмата на събитието.
Ако заявиш участие, можеш да се възползваш от отстъпка за изработка на сайт за твоята неправителствена организация.
Побързай да се включиш, защото събитието започва на 09.12. С предимство си, ако живееш в района на Русе. В случай че имаш някакви въпроси, позвъни на 0888796673.
За кого е подходящо събитието

За представители на НПО и граждански активни хора.

Лектор

Ленард Аданов е предприемач от дете, а само на 16 години е препоръчан за преподавател по предприемачество. Основател е и на агенция „Adan Media”.

Събитието е платено, с предварителна регистрация.

Дигитален брандинг - уебинар
2021-12-03 13:00 - 14:00
Бизнесът ти се развива добре, продажбите постепенно се увеличават, а фокусът ти все по-често се насочва към изграждането на бранд. Желанието ти е не само приходите да нарастват, но и да създадеш разпознаваем образ. Готов си да работиш целенасочено и с постоянство, за да го осъществиш. Откъде обаче да започнеш? Отговор на този въпрос получаваш от Жюстин Томс. От нея разбираш още:

защо дигиталният брандинг е важен;
кои са носителите му в Интернет;
какви са малките тайни на успешните марки.

За кого е подходящо събитието

За всички, които искат да изградят свой бранд.

Лектор

Жюстин Томс е маркетинг експерт с над 20-годишен опит и основател на дигитална агенция „ABC Design & Communication“. Преподава в НБУ и SoftUni и е автор на редица книги, посветени на маркетинга.

Участието е безплатно, с предварителна регистрация.

Работа с инфлуенсъри за първи път – онлайн събитие
2021-12-02 16:00 - 17:00
Искаш да популяризираш бизнеса си, а с това и да достигнеш до повече от потенциалните си клиенти. Обмисляш всички възможни начини да го направиш, включително и да работиш съвместно с инфлуенсъри. Вероятно и сам се досещаш, че е грешка да се обърнеш към кого да е. Трябва да избереш подходящия за теб човек – с аудитория, чийто интереси се доближават до това, което предлагаш. Какво друго трябва да имаш предвид, ако работиш с инфлуенсъри? Отговор получаваш от Радостина Христова – Radostna MAMA. По време на уебинара разбираш как да:

избереш популярна личност според нуждите на бизнеса ти и как да се свържеш с нея;
поставиш условия на работа;
анализираш резултатите и др.

За кого е подходящо събитието

За собственици на бизнес.

Лектор

Радостина Христова е блогър и инфлуенсър. Подкрепя НПО в помощ на недоносени бебета и деца с увреждания.

Събитието се провежда в ZOOM, безплатно е, с предварителна регистрация.

„Афилиейт Маркетинг: кaк работи, какви са предимствата и откъде да започнем“ – онлайн обучение
2021-11-30 19:00 - 21:00
Питаш се как да монетизираш блога си. Пишеш за неща, които те вълнуват, изградил си своя кръг от читатели и мислиш, че е подходящ момент да развиеш сайта и в тази насока.
Афилией маркетингът е добро решение. Но преди да се захванеш с него, трябва да си зададеш един куп въпроси: „Как да намеря търговци?“, „Към кои фирми да се насоча?“, „Откъде да започна изобщо?“. Отговори на някои от тях, а и на много други, получаваш от обучението. От лектора научаваш:

какво точно представлява този вид маркетинг;
кои са основните източни на трафик;
какви са тенденциите в сферата и др.

За кого е подходящо събитието

За блогъри, маркетолози и всички, които проявяват интерес към афилиейт маркетинга.

Лектор

Александра Кисова работи като маркетинг мениджър в „DarkSide Management“. Фокусът ѝ е насочен към социалните медии.

Гледаш излъчването на събитието безплатно, с предварителна регистрация.

„Продажби и преговори с хипермаркети“ - хибридно събитие
2021-11-19 | Парк Хотел Витоша, ул. Росарио 1
Ти си малък производител, който работи с желание и предлага наистина качествени продукти. Клиентите ти са доволни и бизнесът ти лека-полека се разраства. Правиш следващата крачка и започваш да снабсяваш локални търговски обекти с продуктите си. Стоките се харесват, търсят се и се питаш дали не е време да се появиш на регалите в супермаркетите. Преди да се въвлечеш в това нелеко начинание, обмисли добре плюсовете и минусите. Професионално мнение също ти е от полза – получаваш го по време на уебинара. Включи се онлайн или на живо, за да разбереш какви са спецификите при работата с големите търговски вериги.
Малка част от темите, които се дискутират, са:

кога една компания е готова да продава в хипермаркет;
какво би струвало обслужването в %;
колко можеш да дадеш и какво получаваш обратно;
как да договориш печеливши условия;
какви са работещите и неработещите реклами и промоции и др.

Разгледай цялата програма в сайта – обучението е целодневно, обхваща много теми и е добре предварително да разбереш какво включват отделните панели.
За кого е подходящо

За малки и средни производители, които искат продуктите им да достигнат до хипермаркетите.

Обучението е платено, с предварителна регистрация.

Цената е без включено ДДС.

Конференция Digital4Plovdiv 2021
2021-11-18 - 2021-11-19 | Международен панаир Пловдив, бул. Цар Борис III-ти Обединител 37, Пловдив, Bulgaria
Развиваш електронна търговия и се справяш сам доста успешно. Поддържаш и блога към магазина си, и профилите в социалните мрежи. Създаваш интересно и полезно съдържание, успяваш да ангажираш потребители си и виждаш реален резултат от усилията си. Наясно си, че за да не изоставаш, трябва да влагаш време и енергия в самообучение. Затова ти препоръчвам да не пропускаш възможността да бъдеш част от тазгодишното издание на Digital4Plovdiv.
Конференцията е двудневна – първият ден е посветен на дигиталния маркетинг, а вторият – на електронната търговия.
Ако се включиш, ще разбереш какви са новостите и тенденциите в света на социалните мрежи и още:

какви са тайните на добре разказаната история;
как да се популяризираш във Facebook без платена реклама;
как да използваш онлайн общностите за link building и партньорства;
какви са методите за доставка из Европа;
как се развива онлайн търговията по време на Covid-19;
какви са новите ДДС правила, които предстои да влязат в сила.

Разгледай програмата, за да си наясно какво друго те очаква.
Събитието ти дава възможност не само да получиш полезна информация от водещи специалисти, но и да общуваш с професионалисти в различни области.
За кого е подходящо

За собственици на онлайн бизнес, маркетолози, копирайтъри и всички, които се интересуват от електронна търговия.

Лектори

Лекторите са специалисти в сферата на маркетинга и рекламата, както и основатели на успешни или развиващи се компании.

Входът е с такса, с предварителна регистрация.

Цената на билетите варира в зависимост от блоковете, които решиш да посетиш.
Ако си студент, билетът за теб е на стойност 100 лв.

„Онлайн продажби – нормативни изисквания“ - уебинар
2021-11-15 09:30 - 13:00
От известно време сериозно обмисляш идеята да се захванеш със собствен онлайн бизнес. Мисълта за новото начинание е окриляваща, но изпълнението му поражда и безброй въпроси – от това с какво точно да се занимаваш до това къде да хостваш магазина си. На някои от тях получаваш отговор по време на обучението. Полезно ти е, защото лекторът обсъжда най-често срещаните казуси при стартиране на електронна търговия.
Акцентите са върху:

механизмите за извършване на онлайн продажби;
спецификите при сключване на договори;
новостите покрай Наредба Н-18;
изискванията за защита на потребителите и др.

В края на уебинара е предвидено време за дискусия. Ако имаш въпроси, можеш да ги зададеш.
За кого е подходящо събитието

За всички, които планират да създадат свой електронен магазин.

Обучението е с такса, с предварителна регистрация.

Цената е без включено ДДС.
